IV Beca d’Investigació Històrica
de l’Ajuntament de Benimodo
per a participar en la XX Assemblea d’Història de la Ribera que se celebrarà a Polinyà de Xúquer del 10 al 12 de novembre de 2023
L’Alcaldia-Presidència de l’Ajuntament de Benimodo atorgarà una beca de 2.500 euros a aquell investigador universitari que obtinga el millor resultat a tenor dels criteris de selecció inserits en aquestes bases perquè efectue una comunicació sobre el municipi en la XX Assemblea d’Història de la Ribera que tindrà lloc a Polinyà de Xúquer del 10 al 12 de novembre de 2023.
L’Assemblea d’Història de la Ribera és un encontre d’estudiosos i investigadors que amb caràcter bianual es desenvolupa en una localitat de la Ribera del Xúquer i que té com a objectiu mostrar als assistents: investigadors, historiadors, arqueòlegs, afeccionats a la història, però també a tot el públic assistent que hi acudeix, quines són les darreres investigacions que s’estan desenvolupant sobre la història de les societats pretèrits de les localitats de la Ribera del Xúquer. L’Assemblea d’Història de la Ribera s’ha desenvolupat fins a la data en 19 edicions i en totes, com en la pròxima, ha disposat de l’aval acadèmic de la Universitat de València, fins i tot en les darreres edicions ha estat oferida com un curs de lliure elecció pel Servei d’Extensió Universitària de l’esmentada universitat.
Aquesta edició de l’Assemblea d’Història de la Ribera es desenvoluparà a Polinyà de Xúquer, i com en ocasions anteriors hi haurà dues seccions: una miscel·lània (amb les característiques seccions de Geografia, Fonts documentals, Arqueologia, Història Antiga, Medieval, Moderna, Contemporània i Història de l’Art i Patrimoni) i una altra secció de caràcter monogràfic que versarà sobre patrimoni artístic: art i artistes a la Ribera.
Aquesta beca té per objectiu incentivar els estudis d’història local (i comarcal) a través d’investigadors formats acadèmicament amb estudis universitaris reglats, amb la finalitat que aquests estudis acaben revertint en l’augment del coneixement que tenen els veïns de la població de Benimodo sobre el passat del seu municipi.
La beca cobrirà totes les despeses que s’originen (desplaçament, allotjament, manutenció, inscripció i assistència als actes programats).
L’Ajuntament de Benimodo es presentarà com a col·laborador de l’investigador en l’Assemblea, així com es reserva el dret a publicar la comunicació en mitjans municipals. En qualsevol cas, el becari haurà de manifestar ja en l’exposició de la comunicació, ja per escrit en el text definitiu per a publicar que es lliurarà al Secretariat Local d’Organització de l’Assemblea d’Història de la Ribera, que dita comunicació ha gaudit de l’ajuda econòmica de l’Ajuntament de Benimodo per a dur-se a terme.
Per a resoldre qualsevol dubte o ampliar la informació vos podeu adreçar a
Ajuntament de Benimodo
Plaça Major, 1
46291 BENIMODO (València)
Tel.: 961 818 800
[bookmark: _Hlk27301971]e-mail: ajuntament@benimodo.es

BASES DE LA CONVOCATÒRIA
Base primera. Objecte i nombre de beques
L’objecte de la present convocatòria és la concessió d’una beca. Aquesta beca tindrà per objecte dur a terme un treball d’investigació històrica sobre el municipi de Benimodo. El treball tindrà una extensió mínima de 25 folis (lletra Times New Roman, grandària 12, notes a peu de pàgina grandària 10, interlineat d’1,5, Word 97 o versions posteriors).
A més a més, el becari es compromet a efectuar la inscripció en la XX Assemblea d’Història de la Ribera que se celebrarà a la localitat de Polinyà de Xúquer del 10 al 12 de novembre de 2023.
Base segona. Dotació, pagament i duració de la beca
La beca està dotada amb un import de 2.500 euros, que s’abonarà de la partida  «Beques per a la realització d’estudis històrics de Benimodo» del pressupost de l’any 2023, una vegada s’haja finalitzat el treball d’investigació i siga presentat en la XX Assemblea d’Història de la Ribera.
La beca es concedirà abans del 3 de febrer de 2023, per tant el temps de què es disposarà per a realitzar la investigació serà des de la notificació de l’adjudicació de la beca fins al dia de la inscripció en la XX Assemblea d’Història de la Ribera.
Base tercera. Requisits i mèrits de selecció
La beca objecte d’aquesta convocatòria s’adjudicarà a través de concurrència competitiva entre els diferents aspirants que reunisquen els següents requisits abans de finalitzar el termini de presentació de sol·licituds i ho acrediten documentalment.
1. Ser major d’edat.
2. Estar en possessió de les següents titulacions universitàries: doctorat, llicenciatura, grau i/o màster en Geografia, Història, Història de l’Art i Humanitats.
3. No haver estat adjudicatari amb anterioritat d’aquesta beca d’investigació.
Base quarta. Termini i lloc de presentació de sol·licituds i documentació a aportar
El termini de presentació de sol·licituds acabarà el dia 31 de gener de 2023.
[bookmark: _Hlk27302106]Les sol·licituds es presentaran, bé presencialment, bé per correu postal o mitjançant la seu electrònica, en el registre general d’aquest ajuntament situat a la plaça Major núm. 1, de Benimodo, i s’hauran d’adjuntar els justificants dels requisits i mèrits enumerats en la base quinta.
Per a acreditar els requisits esmentats els aspirants hauran de lliurar la documentació següent:
a. Còpia del títol universitari corresponent.
b. Còpia del primer full i on figuren els crèdits de les monografies de les quals siga autor l’aspirant, així com dels articles publicats en revistes especialitzades o congressos, jornades i seminaris de les disciplines científiques adés esmentades.
c. Còpia del títol que acredite coneixements de valencià.
d. Projecte de comunicació o estudi (d’extensió no superior a un foli), en el qual s’especifique el títol de la comunicació, fonts documentals a consultar, importància i significació del tema a estudiar en la història local i/o comarcal i calendari d’execució de la comunicació.
Amb la finalitat d’agilitzar l’administració, estalviar paper i facilitar les gestions als aspirants, els sol·licitants que hagen concorregut amb anterioritat a aquesta beca podran demanar que se’ls tinguen en compte els mèrits aportats en les edicions anteriors i adjuntar per a la nova valoració únicament aquells documents nous que consideren oportuns.

Base quinta. Valoració dels mèrits
Els mèrits que es valoraran a l’efecte d’aquesta convocatòria són els següents:
a. Titulació universitària, a raó de 2 punts per doctorat, d’1 punt per llicenciatura, 1 punt per grau i 1 punt per màster. Dins d’una mateixa titulació universitària, únicament es comptabilitzarà el títol de major rang. Únicament s’admetran les titulacions esmentades en el punt 2 de la base tercera.
b. Publicacions, a raó d’1 punt per monografia amb ISBN, 0,20 punts per article en revista amb ISSN o capítol de llibre amb ISBN, 0,20 punts per edició de fonts històriques, 0,20 punts per coordinació o edició d’un llibre i 0,10 punts per pòster, fins a un màxim en l’apartat de 10 punts. La puntuació de les monografies i articles es dividirà entre el total dels autors. D’altra banda, no s’acceptaran ressenyes de llibres, tesis publicades en línia ni articles en llibres de festes o falles.
Les publicacions que es troben en premsa no s’admetran si no van acompanyades d’algun document que acredite la seua publicació.
c. Coneixements de Valencià, a raó de 0,50 punts pel nivell A2, 1 punt pel nivell C1 i 1,50 punts pel nivell C2.
d. Projecte de comunicació o estudi (fins a un màxim de 2 punts).
En cas d’empat de puntuacions es preferirà la sol·licitud que tinga la millor puntuació en els apartats següents:
a. Titulació universitària
b. Publicacions
Base sexta. Comissió avaluadora, concessió i seguiment de les beques
Per a l’examen de les sol·licituds de la beca es constituirà una comissió avaluadora que estarà integrada pels següents membres:
President: L’alcalde de l’Ajuntament de Benimodo, o persona en qui delegue
Secretari: Un funcionari de l’Ajuntament
Vocals: Un membre del Secretariat Permanent de l’Assemblea d’Història de la Ribera, la secretària local d’organització de l’Assemblea de Benimodo i un regidor de l’Ajuntament de Benimodo
La comissió avaluadora tindrà facultats per a realitzar per mitjà dels seus membres, totes les comprovacions que estime necessàries per a la millor qualificació dels mèrits adduïts.
La comissió avaluadora tindrà plenes facultats per a resoldre qualsevol incidència o assumpte no previst en aquestes bases.
Una vegada finalitzat el corresponent estudi dels expedients de cada un dels aspirants, la comissió avaluadora formularà proposta d’adjudicació de la beca, perquè s’aprove, si és el cas, per resolució d’alcaldia.
La comissió avaluadora pot declarar deserta la concessió de la beca si el perfil dels sol·licitants no s’adequa a les característiques concretes i necessàries per al seu correcte desenvolupament.
Base sèptima. Drets i obligacions dels becaris i incidències
1. Al personal becari, com a perceptor de subvencions públiques li resultarà d’aplicació les obligacions assenyalades en l’article 14 de la Llei de Subvencions.
2. Són obligacions del becari:
- Inscriure’s en la XX Assemblea d’Història de la Ribera que se celebrarà a Polinyà de Xúquer del 10 al 12 de novembre de 2023 i lliurar a l’organització d’aquesta un resum de la comunicació d’extensió màxima d’un foli.
- Exposar la comunicació d’acord amb el programa confeccionat pel Secretariat Local de l’Assemblea d’Història de la Ribera de Polinyà de Xúquer en el temps i forma que determine l’organització de l’assemblea.
- Lliurar l’original i text definitiu tant a l’Ajuntament de Benimodo com a l’organització del Secretariat Local de l’Assemblea d’Història de la Ribera de Polinyà de Xúquer perquè aquest siga publicat en les actes del congrés comarcal amb un termini màxim de dos mesos després d’haver-se celebrat l’assemblea.
- Realitzar una conferència a Benimodo en la data que s’acorde entre el beneficiari de la beca i l’Ajuntament.
3. L’incompliment sense causa justificada de les condicions establertes en la present convocatòria podrà deixar sense efecte la concessió de la beca, i es procedirà al reintegrament, si és el cas, de les quantitats rebudes fins al moment.

